CELEX: 32013D0307(01)
Language: sk
Date: 2013-03-06 00:00:00
Title: Rozhodnutie Komisie zo 6. marca 2013 , ktorým sa mení a dopĺňa rozhodnutie Komisie zo 6. októbra 2010 , ktorým sa ustanovuje skupina odborníkov na rozvíjanie činností týkajúcich sa európskych navigačných satelitných systémov s názvom „Poradná skupina pre rozvíjanie činností“  Text s významom pre EHP

7.3.2013   
            
            
               SK
            
            
               Úradný vestník Európskej únie
            
            
               C 66/24
            
         ROZHODNUTIE KOMISIE
   zo 6. marca 2013,
   ktorým sa mení a dopĺňa rozhodnutie Komisie zo 6. októbra 2010, ktorým sa ustanovuje skupina odborníkov na rozvíjanie činností týkajúcich sa európskych navigačných satelitných systémov s názvom „Poradná skupina pre rozvíjanie činností“
   (Text s významom pre EHP)
   2013/C 66/05
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:
   
               (1)
            
            
               Na základe rozhodnutia Komisie zo 6. októbra 2010, ktorým sa ustanovuje skupina odborníkov na rozvíjanie činností týkajúcich sa európskych navigačných satelitných systémov s názvom „Poradná skupina pre rozvíjanie činností“ (1) (ďalej len „skupina“) s cieľom poskytovať Komisii nezávislé poradenstvo v otázkach európskych programov satelitnej navigácie (EGNOS a Galileo).
            
         
               (2)
            
            
               Komisia pri ustanovení skupiny rozhodla, že členovia skupiny sa vymenúvajú ad personam.
            
         
               (3)
            
            
               Podľa pravidiel Komisie o expertných skupinách (2) musia členovia vymenovaní ad personam konať nezávisle a vo verejnom záujme.
            
         
               (4)
            
            
               Niektorí členovia skupiny vymenovaní Komisiou (3) sú zamestnanci a manažéri súkromných spoločností, ktorých sa priamo dotýka činnosť skupiny. Títo zamestnanci a manažéri preto nemôžu pôsobiť ako členovia ad personam. Na činnosti skupiny sa môžu podieľať ako zástupcovia zainteresovaných strán.
            
         
               (5)
            
            
               V súvislosti s uvedeným by členmi skupiny mali byť osoby vymenované ad personam, ako aj osoby vymenované, aby zastupovali spoločné záujmy zainteresovaných strán a organizácií. V súlade s pravidlami Komisie o expertných skupinách (4) sa termín organizácie rozumie v širokom zmysle slova, čo okrem iného znamená spoločnosti, asociácie, mimovládne organizácie, odborové organizácie agentúry a orgány Únie, ako aj medzinárodné organizácie.
            
         
               (6)
            
            
               Rozhodnutie Komisie zo 6. októbra 2010, ktorým sa ustanovuje skupina odborníkov na rozvíjanie činností týkajúcich sa európskych navigačných satelitných systémov s názvom „Poradná skupina pre rozvíjanie činností“ by sa preto malo zodpovedajúcim spôsobom zmeniť a doplniť,
            
         PRIJALA TOTO ROZHODNUTIE:
   Článok 1
   V článku 4 rozhodnutia Komisie zo 6. októbra 2010, ktorým sa ustanovuje skupina odborníkov na rozvíjanie činností týkajúcich sa európskych navigačných satelitných systémov s názvom „Poradná skupina pre rozvíjanie činností“ sa odseky 2. a 3. nahrádzajú takto:
   
      „2.   Komisia vymenuje členov skupiny spomedzi odborníkov s odbornou spôsobilosťou v oblastiach uvedených v článku 2 a z organizácií dokázateľne pôsobiacich v týchto oblastiach, ktorí zareagovali na výzvu na vyjadrenie záujmu.
      3.   Členmi skupiny sú:
      
                  —
               
               
                  osoby vymenúvané ad personam,
               
            
                  —
               
               
                  osoby vymenované, aby zastupovali spoločné záujmy zainteresovaných strán v oblasti satelitnej navigácie, nesmú zastupovať konkrétny zainteresovaný subjekt, alebo
               
            
                  —
               
               
                  organizácie v širokom zmysle slova, čo zahŕňa podniky, asociácie, mimovládne organizácie, odborové organizácie, agentúry a orgány Únie, ako aj medzinárodné organizácie. Organizácie vymenúvajú svojich zástupcov.“
               
            
   Článok 2
   Toto rozhodnutie nadobúda účinnosť prvým dňom nasledujúcim po jeho uverejnení v Úradnom vestníku Európskej únie. Uplatňuje sa do 31. decembra 2014.
   
      V Bruseli 6. marca 2013
      
         
            Za Komisiu
         
         Antonio TAJANI
         
            podpredseda
         
      
   
   
      (1)  Ú. v. EÚ C 271, 7.10.2010, s. 2.
   
      (2)  K(2010) 7649 v konečnom znení, pravidlo 9.
   
      (3)  K(2011) 3624 v konečnom znení.
   
      (4)  K(2010) 7649 v konečnom znení, pravidlo 8.